Diari Oficial de la Generalitat Valenciana


Sumari del DOGV 3232, del 29-04-1998 (1998/3174)

ORDRE de 22 d'abril de 1998, de la Conselleria de Cultura, Educació i Ciència, per la qual es modifica el catàleg d'unitats i els llocs de treball docent, la denominació i altres aspectes de determinats centres públics d'Educació Infantil (2.n cicle), Educació Preescolar, Educació Primària i Educació Especial de titularitat de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3232

Data del DOGV
:   29-04-1998

Secció del DOGV
:   II. AUTORITATS I PERSONAL - A) PLANTILLES ORGÀNIQUES I RELACIONS DE LLOCS DE TREBALL

Número del document
:   1998/3174


Data del document
:   22-04-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 22 d'abril de 1998, de la Conselleria de Cultura, Educació i Ciència, per la qual es modifica el catàleg d'unitats i els llocs de treball docent, la denominació i altres aspectes de determinats centres públics d'Educació Infantil (2.n cicle), Educació Preescolar, Educació Primària i Educació Especial de titularitat de la Generalitat Valenciana. [1998/Q3174]
  
L'Ordre de 10 de gener de 1997 (DOGV núm. 2.915, del 24.01.97), de la Conselleria de Cultura, Educació i Ciència, per la qual es publiquen les plantilles tipus de les escoles d'Educació Infantil (2.n cicle) i col·legis d'Educació Primària públics, de titularitat de la Generalitat Valenciana, determina els llocs de treball docent que corresponen als centres dels nivells assenyalats, en funció del nombre d'unitats i de manera progressiva.
  
L'Ordre de 21 de gener de 1997 (DOGV núm. 2.917, del 28.01.97), de la Conselleria de Cultura, Educació i Ciència, actualitza el catàleg d'unitats i la relació de llocs de treball docent dels centres públics d'Educació Infantil (2.n cicle), Educació Preescolar, Educació Primària i Educació Especial de titularitat de la Generalitat Valenciana. per al curs 1997-1998.
  
En aplicació de la progressivitat establida per l'Ordre de 10 de gener de 1997, cal crear nous llocs de treball docent a determinats centres dels nivells esmentats, a l'efecte de completar-ne les plantilles. Així, es continuarà avançant en la implantació del nou sistema educatiu.
  
Per tot això, atenent la demanda potencial de llocs escolars, tenint en compte les sol·licituds formulades i una vegada efectuada la planificació educativa, per fer possible que els ensenyaments prevists puguen implantar-se en les millors condicions, es fa necessari adaptar la composició legal de determinats centres dels nivells referits a fi d'atendre les necessitats previstes per al pròxim curs 1998-1999.
  
Vists els expedients i estudiades les propostes efectuades per les direccions territorials de Cultura i Educació d'Alacant, Castelló i València.
  
Vista l'Ordre de 10 de gener de 1997, de la Conselleria de Cultura, Educació i Ciència, per la qual es determinen les plantilles tipus de les escoles d'Educació Infantil (2.n cicle) i dels col·legis d'Educació Primària públics, de titularitat de la Generalitat Valenciana.
  
Conformement al que s'estableix en l'article 1 del Reglament Orgànic i Funcional de les Escoles d'Educació Infantil i dels Col·legis d'Educació Primària, aprovat pel Decret 233/1997, de 2 de setembre (DOGV núm. 3073, del 08.09.97), i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
El catàleg dels centres públics d'Educació Infantil (2.n cicle), Educació Preescolar, Educació Primària i Educació Especial, que configura la xarxa pública de centres docents de titularitat de la Generalitat Valenciana, quant als aspectes que l'esmentat catàleg arreplega, és el que constituïa l'annex I de l'Ordre de 21 de gener de 1997 (DOGV del 28.01.97).
  
Segon
  
El catàleg a què es refereix l'apartat anterior, des del començament del curs 1998-1999, experimentarà les modificacions determinades en l'annex d'aquesta ordre.
  
Tercer
  
Tots els centres que tinguen un nombre d'unitats d'Educació Primària inferior a cinc, a més dels llocs de treball catalogats, disposaran d'un altre professorat especialista itinerant en les condicions que es determinen.
  
DISPOSICIONS ADDICIONALS
  
Primera
  
Pel fet que en aplicació de l'article 37.3 de la Llei d'Ordenació General del Sistema Educatiu (LOGSE) hem d'entendre que tots els centres ordinaris han de considerar-se com d'integració, queda suprimida amb caràcter general la catalogació com a "centres d'integració" de tots els centres així catalogats per l'Ordre de 21 de gener de 1997.
  
Segona
  
Aquesta disposició s'inscriurà en el Registre de Centres Docents de la Comunitat Valenciana.
  
DISPOSICIONS TRANSITÒRIES
  
Primera
  
Pel que fa a les escoles llar, mentre que no s'hi introduïsquen modificacions, continuarà vigent la disposició transitòria primera i l'annex II de l'Ordre de 21 de gener de 1997, sobre actualització del catàleg, en els mateixos termes que assenyala aquesta disposició.
  
Segona
  
Igualment les unitats pedagogicohospitalàries no experimentaran cap modificació, per la qual cosa es manté vigent la disposició transitòria segona i l'annex III de l'Ordre de 21 de gener de 1997, ja esmentada, fins que per ordre de la Conselleria de Cultura, Educació i Ciència no s'hi introduïsquen variacions.
  
DISPOSICIONS FINALS
  
Primera
  
Autoritze les direccions generals de Règim Econòmic, de Centres Docents , de Personal i d'Ordenació i Innovació i Política Lingüística perquè, en l'àmbit de les seues respectives competències, adopten les mesures necessàries per a l'execució del que s'estableix en aquesta ordre.
  
Segona
  
Aquesta ordre entrarà en vigor el dia de la publicació en el Diari Oficial de la Generalitat Valenciana. No obstant això, els seus efectes s'entendran referits a partir del començament del curs escolar 1998-1999.
  
Tercera
  
Contra aquesta ordre, que posa fi a la via administrativa, podrà interposar-s'hi un recurs contenciós administratiu, després de comunicar-ho prèviament a l'òrgan que va dictar l'acte impugnat, segons el que s'estableix en l'article 110.3 de la Llei 30/1992, davant del Tribunal Superior de Justícia de la Comunitat Valenciana, en el termini de dos mesos, comptadors des de la publicació de l'Ordre en el Diari Oficial de la Generalitat Valenciana, conformement al que s'estableix en l'article 58.3 de la Llei de la Jurisdicció Contenciosa Administrativa.
  
València, 22 d'abril de 1998
  
El conseller de Cultura, Educació i Ciència,